कोई कुछ भी कहे, यह बात निश्चित है कि कश्मीर की समस्या मूल रूप से हिंदू-मुस्लिम समस्या नहीं है। सांप्रदायिक तत्वों ने अपने निहित स्वार्थों के लिए इसे हिंदू-मुस्लिम समस्या का रंग दे रखा है। कश्मीरी पंडितों का विस्थापन घाटी से तब हुआ जब इस समस्या को पूरी तरह सांप्रदायिक रंग दिया जा चुका था। स्वाधीनता प्राप्ति और भारत में कश्मीर के विलय के बाद चार दशक से अधिक समय तक कश्मीर घाटी में सांप्रदायिक सद्भाव बना रहा। कश्मीरी पंडित भी कश्मीरी मुसलमान के साथ सुर में सुर मिला कर सूबे की स्वायत्तता और सुशासन के लिए नेशनल कांफ्रेंस के मंच से आवाज उठाते रहे। गैरसांप्रदायिक राजनीति की धारा वहाँ इतनी मजबूत रही कि वहाँ किसी भी किस्म के सांप्रदायिक संगठन को पैर जमाने की जगह नहीं मिली। अत: जरूरी है कि इस समस्या को हिंदू-मुस्लिम समस्या से अलग कर सूबे की राजनीतिक समस्या के रूप में देखा जाए।